L 229/2
SK
Úradný vestník Európskej únie
18.9.2023
(3)
Tento rámec sa zameriava na dva všeobecné ciele.
Prvým cieľom je zabezpečiť podmienky potrebné pre konkurencieschopnosť a inovačnú kapacitu Únie, zaistiť prispôsobenie priemyslu štrukturálnym zmenám v dôsledku rýchlych inovačných cyklov a potreby udržateľnosti, a posilniť celoúnijný ekosystém polovodičov spoločnými vedomosťami, odbornými znalosťami, zdrojmi a spoločnými silnými stránkami.
Druhým cieľom, ktorý je samostatný od prvého cieľa a dopĺňa ho, je zlepšiť fungovanie vnútorného trhu stanovením jednotného právneho rámca Únie na zvýšenie dlhodobej odolnosti Únie a jej schopnosti inovovať a zaistiť bezpečnosť dodávok v oblasti polovodičových technológií v záujme zvýšenia spoľahlivosti s cieľom predchádzať narušeniam.
(4)
Je nevyhnutné prijať opatrenia na budovanie kapacity a posilnenie únijného ekosystému polovodičov v súlade s článkom 173 ods.
3 Zmluvy o fungovaní Európskej únie (ďalej len „ZFEÚ“).
Uvedené opatrenia by nemali zahŕňať harmonizáciu vnútroštátnych zákonov a predpisov.
V tejto súvislosti by Únia mala upevniť konkurencieschopnosť a odolnosť technologickej a priemyselnej základne v oblasti polovodičov pri súčasnom posilnení inovačnej kapacity svojho ekosystému polovodičov v celej Únii, znížení miery závislosti na obmedzenom počte spoločností z tretích krajín a geografických oblastí a posilnení svojej kapacity na navrhovanie a vyrábanie, balenie, opätovné použitie a recykláciu pokročilých polovodičov.
Iniciatíva Čipy pre Európu (ďalej len „iniciatíva“) vytvorená týmto nariadením by mala uvedené ciele podporovať odstránením medzier medzi spôsobilosťami Únie v oblasti pokročilého výskumu a inovácií a ich udržateľným priemyselným využívaním.
Iniciatíva by mala podporovať budovanie kapacít s cieľom umožniť navrhovanie, výrobu a integráciu systémov v oblasti polovodičových technológií novej generácie a mala by zintenzívniť spoluprácu medzi kľúčovými aktérmi v celej Únii, čo posilní únijný dodávateľský a hodnotový reťazec polovodičov, poslúži kľúčovým priemyselným odvetviam a vytvorí nové trhy.
(5)
Z dôvodu všadeprítomnosti polovodičov mal ich nedávny nedostatok priamo alebo nepriamo nepriaznivý vplyv na podniky v celej Únii a spôsobil vážne hospodárske dôsledky.
Hospodársky a spoločenský vplyv viedol k zvýšeniu povedomia verejnosti a hospodárskych subjektov a následnému tlaku na členské štáty, aby riešili strategické závislosti, pokiaľ ide o polovodiče.
Zároveň sa odvetvie polovodičov vyznačuje vzájomnou závislosťou v celom hodnotovom reťazci, kde neexistuje ani jedna geografická oblasť, ktorá by mala dominantné postavenie vo všetkých fázach hodnotového reťazca.
Tento cezhraničný charakter je navyše umocnený povahou polovodičových výrobkov ako základného faktora pre odberateľské odvetvia.
Zatiaľ čo výroba polovodičov sa môže koncentrovať len v niektorých regiónoch, používateľské odvetvia sú rozptýlené v celej Únii.
Preto je najlepšie, aby sa bezpečnosť dodávok polovodičov a odolnosť ekosystému polovodičov riešila prostredníctvom harmonizačného práva Únie na základe článku 114 ZFEÚ.
Je potrebný jednotný koherentný regulačný rámec harmonizujúci určité podmienky pre prevádzkovateľov na účely realizácie konkrétnych projektov, ktorými sa prispeje k bezpečnosti dodávok a odolnosti únijného ekosystému polovodičov.
Okrem toho by sa mal zriadiť koordinovaný mechanizmus v oblasti monitorovania, strategického mapovania, predchádzania kríze a reakcie na ňu s cieľom riešiť nedostatok dodávok a predchádzať prekážkam brániacim jednote vnútorného trhu, čím by sa predišlo rozdielnym reakciám členských štátov.
(6)
Posilnenie kritickej infraštruktúry a bezpečnosti Únie, ako aj jej vedúceho postavenia v oblasti technológií si vyžaduje špičkové a vyspelé čipy, najmä na zabezpečenie odolnosti strategických odvetví voči budúcim zmenám.
(7)
Dosiahnutie uvedených cieľov by sa malo podporiť mechanizmom riadenia.
Týmto nariadením by sa na úrovni Únie mala zriadiť Európska rada pre polovodiče, ktorá je zložená zo zástupcov z členských štátov a ktorej predsedá Komisia, s cieľom uľahčiť bezproblémové, účinné a harmonizované vykonávanie tohto nariadenia, spoluprácu a výmenu informácií.
Európska rada pre polovodiče by mala Komisii poskytovať poradenstvo a pomáhať jej v osobitných otázkach vrátane jednotného vykonávania tohto nariadenia, pričom bude uľahčovať spoluprácu medzi členskými štátmi a výmenu informácií o otázkach týkajúcich sa tohto nariadenia.
Európska rada pre polovodiče by mala Komisii poskytovať poradenstvo aj v oblasti medzinárodnej spolupráce súvisiacej s polovodičmi.
Pre svoje úlohy v rámci rôznych kapitol tohto nariadenia by Európska rada pre polovodiče mala usporiadať samostatné zasadnutia.
Rôzne zasadnutia môžu mať rôzne zloženie zástupcov na vysokej úrovni a Komisia môže zriadiť podskupiny.